
	Образецът на консултационен документ влиза в сила от 01 януари 2021 г.




	КОНСУЛТАЦИОНЕН ДОКУМЕНТ

	1. ОСНОВНА ИНФОРМАЦИЯ ЗА КОНСУЛТАЦИЯТА

	1.1.
	Въведение:
Съгласно чл. 162, т.3 от ЗОВСРБ договорът за военна служба се прекратява и военнослужещият се освобождава от военна служба, без която и да е от страните да дължи предизвестие при настъпила негодност за военна служба или психологична непригодност, установена от военномедицинските органи, съответно от органите по чл. 141, ал. 3.
Предлага се промяна в ЗОВСРБ, с която да се допусне предварително изпълнение на експертното решение по годността на органите на военномедицинските органи, съответно на решението за психологическа пригодност на органите по чл. 141, ал.3 ЗОВСРБ, тъй като състоянието на негодност има обективен характер и е пряко свързано със здравословното състояние на военнослужещия, като не му позволява да изпълнява задълженията си. В този смисъл следва да се предвиди механизъм за предварително изпълнение на решенията на военно-медицинската експертиза. 
В чл. 90, ал. 1 от АПК е въведена забрана за изпълнение на административните актове, преди да са изтекли сроковете за тяхното оспорване, а при подадена жалба или протест - до решаването на спора от съответния орган. Съгласно ал. 2 от чл. 90 АПК това правило на се прилага в следните изчерпателно посочени случаи:
· когато всички заинтересовани страни писмено поискат предварително изпълнение на акта;
· когато със закон е допуснато предварително изпълнение на акта;
· когато с мотивирано разпореждане по чл. 60 на органа издал акта, е допуснато предварително изпълнение на акта. В този случай по-горестоящият административен орган може да спре допуснатото с разпореждане предварително изпълнение по искане на оспорващия, ако то се налага от обществения интерес или би причинило непоправима вреда на засегнато лице.
За да се уреди трайно въпросът, единствената възможна от посочените в чл. 90, ал. 2 АПК хипотези, е промяна в ЗОВСРБ, посредством която да се допусне предварително изпълнение на експертното решение по годността.

	1.2.
	Цели на консултацията:
Да се запознаят заинтересованите страни с предложението, като им бъде предоставена възможност да изразят становищата си. 
Предложенията, изпратени от заинтересованите страни ще бъдат разгледани, обсъдени и взети предвид при съставяне на законопроекта. 
Анализът и обобщението на становищата, изразени по време на консултациите, ще позволят да бъде извършена по-всеобхватна и пълна оценка на въздействието на проекта на закона. 
Съпътстващи цели на консултацията са: 
• получаване на мнения и становища от заинтересованите страни за обхвата и същността на проекта на закон; 
• получаване на предложения за по-ефективно постигане на целите на проекта на закон; 
• идентифициране на допълнителни възможности, алтернативни на предложенията; 
• оценка на въздействието на проекта на закон.

	1.3.
	Консултационен процес:
[bookmark: _GoBack]Срокът на консултацията е в периода 06.12 до 18.12.2022 г. Консултационният документ е публикуван на Портала за обществени консултации на Министерския съвет. В рамките на консултацията заинтересованите страни могат да изразят своето мнение и да направят своите предложения в контекста на целите на правителствената политика в тази област. Всички заинтересовани страни могат да направят коментари и предложения по следните начини: 
- Портала за обществени консултации: изисква регистрация.


Обратна връзка: 
След приключването на обществената консултация всички предложения ще бъдат обобщени и отразени в таблица към проекта на цялостна предварителна оценка на въздействието, която ще бъде публикувана за обществено обсъждане на Портала за обществени консултации заедно с проекта на закон. В становищата си заинтересованите страни следва да посочат кое заинтересовано лице представляват. Тази информация е необходима, за да може след получаване на становищата и препоръките, да се анализира правилно въздействието на предложението върху съответната група заинтересовани страни.

	1.4.
	Относими документи и нормативни актове:
Закон за отбраната и въоръжените сили на Република България;
Административнопроцесуален кодекс 

	2. ОПИСАНИЕ НА ПРЕДЛОЖЕНИЕТО
Създаване на нова правна норма, предвиждаща предварително изпълнение на решенията на органите на военно-медицинската експертиза, при образувано производство за обжалването им. 

	3. ВЪПРОСИ ЗА ОБСЪЖДАНЕ
1. Считате ли целесъобразно  предоставянето на възможност за предварително изпълнение на решенията за годност за военна служба, в случаите, когато са обжалвани?
2. Какви ще са последствията от предвижданата промяна?
3. Какви проблеми срещате във връзка с дейността по издаване на решенията на ЦВМК и тяхното действие?
4. Какви проблеми срещате във връзка с изпълнението на решенията на ЦВМК за негодност за военна служба?

5. Знаете ли пред кого можете да обжалвате решение за годността за военна служба ? 

6. Направете като заинтересовани страни всякакви други коментари, предложения и забележки, на които считате за необходимо да бъде обърнато внимание?

	4. ДОКУМЕНТИ, СЪПЪТСТВАЩИ КОНСУЛТАЦИЯТА
Проект на Закон за изменение и допълнение на Закона за отбраната и въоръжените сили на Република България

